1. L-ugwaljanza bejn in-nisa u l-irġiel hija prinċipju fundamentali tal-Unjoni Ewropea mnaqqax fit-Trattati u hija waħda mill-objettivi u l-kompiti tal-Unjoni Ewropea, u li l-integrazzjoni tal-prinċipju ta' ugwaljanza bejn in-nisa u l-irġiel fl-attivitajiet tagħha kollha tirrappreżenta missjoni speċifika għall-Unjoni. 2. Il-Karta tad-Drittijiet Fundamentali tal-Unjoni Ewropea tiddikjara li ''l-ugwaljanza bejn in-nisa u l-irġiel għandha tiġi żgurata fl-oqsma kollha, inkluż l-impjieg, ix-xogħol u l-paga'' u li ''il-prinċipju ta' ugwaljanza m'għandux jimpedixxi li jinżammu fis-seħħ jew jiġu adottati miżuri maħsuba biex jagħtu vantaġġi speċifiċi lis-sess l-anqas irrappreżentat.'' 3. Fl-Istrateġija tagħha għall-Ugwaljanza bejn in-Nisa u l-Irġiel 2010-2015, il-Kummissjoni Ewropea identifikat l-ugwaljanza fit-teħid ta' deċiżjonijiet bħala waħda mill-oqsma ta' prijorità għal azzjoni. 4. Fil-Patt Ewropew għall-Ugwaljanza bejn is-Sessi, il-Kunsill ħeġġeġ dwar il-ħtieġa għal ''miżuri biex jitneħħew id-disparitajiet bejn is-sessi u tiġi miġġielda s-segregazzjoni skont is-sessi fis-suq tax-xogħol,'' inkluża l-promozzjoni ''tal-parteċipazzjoni tan-nisa u l-irġiel fit-teħid ta' deċiżjonijiet fil-livelli kollha u fl-oqsma kollha, sabiex isir użu sħiħ mit-talenti kollha.'' 5. Dan is-sett ta' Konklużjonijiet jibni fuq il-ħidma preċedenti u l-impenji politiċi espressi mill-Parlament Ewropew, il-Kunsill, il-Kummissjoni u partijiet ikkonċernati rilevanti oħra f'dan il-qasam inklużi d-dokumenti elenkati fl-Anness II. 6. Għad hemm il-ħtieġa li tinkiseb ugwaljanza bejn is-sessi de facto fl-Unjoni Ewropea, u li din tirrikjedi approċċ multidimensjonali, inklużi l-leġislazzjoni, is-sensibilizzazzjoni biex jiġi promoss it-tibdil fl-attitudnijiet u programmi ta' azzjoni pożittiva. 7. In-nisa fl-UE huma aktar min-nofs il-popolazzjoni u tal-elettorat, u għandhom livell għoli tal-edukazzjoni--iżda n-nisa jkomplu jkunu sottorappreżentati fil-pożizzjonijiet tat-teħid ta' deċiżjonijiet fil-livell kollha. Il-parteċipazzjoni ugwali tan-nisa u l-irġiel fit-teħid ta' deċiżjonijiet hija kwistjoni ta' ġustizzja, rispett għad-drittijiet tal-bniedem u governanza tajba. Tinħtieġ l-ugwaljanza bejn in-nisa u l-irġiel fil-qasam tat-teħid ta' deċiżjonijiet biex tiġi riflessa aħjar il-kompożizzjoni tas-soċjetà u sabiex tissaħħaħ id-demokrazija u jiġi promoss il-funzjonament tajjeb tagħha. Huwa probabbli wkoll li dan ikun ta' benefiċċju għat-tkabbir ekonomiku u l-kompetittività tal-UE. 8. Waqt laqgħa informali organizzata mill-Presidenza Lussemburgiża fis-16-17 ta' Lulju 2015, il-Ministri għall-Ugwaljanza bejn is-sessi u l-Impjiegi indirizzaw is-suġġett ''Bidliet fis-suq tax-xogħol: sfida għan-nisa u l-irġiel.'' L-iskambji tagħhom iffukaw fuq ir-rwoli li qed jinbidlu tan-nisa u l-irġiel; fuq arranġamenti tal-liv u x-xogħol flessibbli għan-nisa u l-irġiel; u fuq l-istimulazzjoni ta' bidliet fil-kultura korporattiva. Li l-politiki dwar il-postijiet tax-xogħol u r-rikonċiljazzjoni jsiru aktar favur l-ugwaljanza u l-inkoraġġiment tal-kondiviżjoni aktar ugwali ta' responsabbiltajiet tal-kura bejn in-nisa u l-irġiel jistgħu jgħinu wkoll fil-faċilitazzjoni ta' ugwaljanza akbar fit-teħid ta' deċiżjonijiet. 9. Il-Kunsill diġà enfasizza l-ħtieġa li tiżdied ir-rappreżentanza tan-nisa fil-korpi tat-teħid ta' deċiżjonijiet, mhux biss fil-qasam ekonomiku u dak politiku, iżda wkoll f'oqsma bħax-xjenza u r-riċerka, il-mezzi tal-informazzjoni u l-isport. L-Istati Membri u l-Kummissjoni ħadu miżuri varji. Hemm sinjali ċari li s-sitwazzjoni ġenerali qed titjieb f'għadd ta' Stati Membri. Madankollu, huwa minnu li n-nisa jkomplu jkunu sottorappreżentati fil-pożizzjonijiet tat-teħid ta' deċiżjonijiet f'kull qasam tal-ħajja. Il-kwistjoni tal-bilanċ bejn is-sessi fit-teħid ta' deċiżjonijiet għalhekk għadha tirrikjedi attenzjoni mill-qrib minn dawk li jfasslu l-politika u r-riċerkaturi. 10. Wieħed mill-oqsma kritiċi identifikati fil-Pjan ta' Azzjoni ta' Beijing (BPfA) hu ''In-Nisa fil-Poter u Teħid ta' Deċiżjonijiet'' (Qasam G). Huwa jinkludi żewġ objettivi strateġiċi, b'mod partikolari, li jittieħdu miżuri biex jiġi żgurat l-aċċess ugwali tan-nisa għall-istrutturi tal-poter u t-teħid ta' deċiżjonijiet u l-parteċipazzjoni sħiħa fihom li tiżdied il-kapaċità tan-nisa biex jipparteċipaw fit-teħid ta' deċiżjonijiet u t-tmexxija (G2). Dan il-qasam kritiku ta' tħassib ġie rieżaminat mill-Kunsill fl-1999, l-2003 u l-2008. Abbażi ta' rapport indipendenti ta' monitoraġġ mill-Istitut Ewropew għall-Ugwaljanza bejn is-Sessi (EIGE), intitolat ''Beijing + 20'', fl-2014, il-Kunsill adotta Konklużjonijiet li fihom impenja ruħu li jindirizza l-isfidi li fadal fil-qasam tal-ugwaljanza bejn is-sessi, inkluża d-disparità bejn is-sessi fit-teħid ta' deċiżjonijiet. Fl-2015, l-Unjoni Ewropea u l-Istati Membri tagħha ġeddew l-impenn tagħhom li jintensifikaw l-azzjonijiet u l-miżuri sabiex jiżguraw l-implimentazzjoni sħiħa u effettiva tad-Dikjarazzjoni u l-Pjattaforma għal Azzjoni ta' Beijing. 11. Ir-Rapport dwar ir-Reviżjoni tal-implimentazzjoni tal-Pjattaforma ta' Azzjoni ta' Beijing fl-Istati Membri tal-UE: L-Ugwaljanza bejn is-Sessi fil-Poter u t-Teħid ta' Deċiżjonijiet[1], abbozzat mill-EIGE fuq talba tal-Presidenza Lussemburgiża, li jagħti ħarsa ġenerali lejn l-involviment tan-nisa u l-irġiel fit-teħid ta' deċiżjonijiet politiċi, ekonomiċi u soċjali fil-perijodu mill-2003 sal-2014. Ir-rapport jippreżenta wkoll eżempji ta' inizjattivi meħuda mill-Istati Membri biex jippromwovi l-parteċipazzjoni tan-nisa, b'mod partikolari fil-pożizzjonijiet ta' tmexxija. 12. Ir-rapport juri wkoll ix-xejriet ġenerali fit-teħid ta' deċiżjonijiet f'ċerti oqsma oħra bħall-istituzzjonijiet ta' riċerka u s-settur akkademiku, il-mezzi tal-informazzjoni, u l-organizzazzjonijiet sportivi, li dwarhom hemm disponibbli data komparabbli. 13. Ir-rapport tal-EIGE juri b'mod ċar il-progress inkoraġġanti li sar fis-snin reċenti, anki jekk is-sitwazzjoni tvarja b'mod konsiderevoli bejn l-Istati Membri. B'mod partikolari, kien hemm żieda viżibbli fis-sehem tan-nisa f'pożizzjonijiet għoljin fit-tmexxija ta' istituzzjonijiet politiċi leġislattivi u eżekuttivi u fl-amministrazzjoni pubblika. Kien hemm ukoll titjib żgħir viżibbli fl-organizzazzjonijiet tal-ħaddiema u ta' min iħaddem kemm fil-livell nazzjonali kif ukoll f'dak Ewropew. Fil-qasam ekonomiku, ir-rappreżentanza tan-nisa fl-ogħla korpi tat-teħid ta' deċiżjonijiet fl-akbar kumpanniji elenkati fil-Borża żdiedet b'mod gradwali wkoll, bit-titjib l-aktar sinifikanti jinsab f'pajjiżi li ħadu miżuri leġislattivi f'dan il-qasam. Mill-banda l-oħra, fis-settur finanzjarju, ir-rata ta' titjib kien ħafna iktar bil-mod. 14. Fir-rigward tal-qasam akkademiku u r-riċerka, ir-rapport tal-EIGE juri li n-nisa jibqgħu minorità fil-quċċata tal-ġerarkija tat-teħid ta' deċiżjonijiet, għalkemm qed tibda titjieb is-sitwazzjoni ġenerali. Fl-organizzazzjonijiet tal-mezzi tal-informazzjoni, is-sehem tan-nisa fil-pożizzjonijiet ta' teħid ta' deċiżjonijiet jonqos bħala proporzjon dirett għal-livell ta' anzjanità. L-istess japplika għas-settur tal-isports fejn tibqa' baxxa ħafna r-rappreżentanza tan-nisa f'pożizzjonijiet għoljin tat-teħid ta' deċiżjonijiet fl-organizzazzjonijiet rilevanti fl-Istati Membri u fil-livell Ewropew. 15. Is-sottorappreżentanza tan-nisa fit-teħid ta' deċiżjonijiet hija kwistjoni wiesgħa u multidimensjonali ħafna li jeħtieġ li titpoġġa fil-kuntest ta' għadd ta' sforzi ta' politika bil-għan li titjieb l-ugwaljanza bejn is-sessi, inklużi politiki biex tiżdied ir-rata tal-impjiegi tan-nisa, biex titnaqqas id-differenza bejn il-pagi tal-irġiel u n-nisa, biex tiġi indirizzata s-segregazzjoni bejn is-sessi fl-edukazzjoni u l-impjiegi u biex jiġu indirizzati skemi ta' nomini u promozzjoni li mhumiex trasparenti. Barra minn hekk, jeħtieġ f'dan il-kuntest li jiġu promossi politiki favur il-familja, li tiġi appoġġata distribuzzjoni aktar ekwa tar-responsabbiltajiet tal-kura u dawk domestiċi bejn in-nisa u l-irġiel, li tittejjeb ir-rikonċiljazzjoni tax-xogħol, il-familja u l-ħajja privata, u li jingħelbu l-isterjotipi tas-sessi u jiġu kkontestati s-suppożizzjonijiet stereotipiċi dwar ir-rwoli tan-nisa u l-irġiel. 16. Ir-rapport tal-EIGE jibni fuq id-data bbażata fuq it-18-il indikatur dwar it-teħid ta' deċiżjonijiet politiċi u ekonomiċi li ġew approvati mill-Kunsill fl-1999, l-2003 u l-2008, u li fir-rapport tiegħu, l-EIGE ssuġġerixxa għadd ta' bidliet għall-indikaturi eżistenti[2] u ppropona indikaturi addizzjonali dwar it-tmexxija tal-partiti politiċi it-tmexxija fis-settur korporattiv l-politiki WAQT LI JIEĦU NOTA indikaturi ġodda li ġejjin żviluppati mill-EIGE għall-kejl tal-bilanċ bejn is-sessi fit-teħid ta' deċiżjonijiet: Indikatur 7 : Il-proporzjon ta' nisa u rġiel fost il-mexxejja u l-viċi mexxejja ta' partiti politiċi maġġuri fl-Istati Membri. Indikatur 19 : Il-proporzjon u n-numru ta' nisa u rġiel fost il-membri eżekuttivi u mhux eżekuttivi[3] tal-ogħla żewġ korpi tat-teħid ta' deċiżjonijiet tal-akbar kumpanniji rreġistrati b'mod nazzjonali elenkati fil-borża nazzjonali. Indikatur 20 : Politiki biex tiġi promossa l-parteċipazzjoni tal-bilanċ bejn is-sessi fit-teħid ta' deċiżjonijiet ekonomiku. Il-Kunsill tal-Unjoni Ewropea jappella lill-istati membri u lill-Kummissjoni, f'konformità mal-kompetenzi rispettivi tagħhom, biex: 18. Ikomplu jwettqu monitoraġġ tal-qasam kritiku ta' tħassib ''In-Nisa fil-Poter u t-Teħid ta' Deċiżjonijiet'' (Qasam G) bl-użu tal-indikaturi li jinsabu fl-Anness I, inklużi mill-indikaturi l-ġodda żviluppati mill-EIGE, u bl-iżvilupp u t-titjib ulterjuri ta' dawn l-indikaturi, filwaqt li jagħmlu użu sħiħ mill-ħidma tal-EIGE u l-Eurostat. 19. Itejbu l-ġbir, l-analiżi u d-disseminazzjoni kemm fil-livell nazzjonali kif ukoll fil-livell tal-UE ta' data komprensiva, komparabbli u affidabbli u aġġornata b'mod regolari fuq is-suġġett tal-ugwaljanza bejn in-nisa u l-irġiel fil-qasam tat-teħid ta' deċiżjonijiet, filwaqt li jaħdmu b'kooperazzjoni mal-uffiċċju tal-istatistika tal-UE u dak nazzjonali u li jagħmlu użu sħiħ mill-ħidma tal-EIGE, filwaqt li jagħtu attenzjoni partikolari lill-oqsma fejn hemm nuqqas ta' data armonizzata u komparabbli, bħalma huwa fil-każ tar-riċerka, il-mezzi tal-informazzjoni u l-isports. 20. Jippromwovu riċerka ulterjuri fuq kwistjonijiet relatati ma' dan il-qasam ta' tħassib, inkluż dwar miżuri effettivi biex jiġu eliminati d-disparitajiet bejn is-sessi fit-teħid ta' deċiżjonijiet, kif ukoll riċerka dwar il-parteċipazzjoni tan-nisa fit-teħid ta' deċiżjonijiet fir-riċerka, il-mezzi tal-informazzjoni, u l-isports, kif ukoll fis-settur soċjali u dak volontarju (inklużi NGOs u organizzazzjonijiet tal-karità), filwaqt li jagħmlu użu sħiħ mill-ħidma tal-EIGE. 21. Janalizzaw b'mod regolari l-progress miksub f'dawk l-oqsma kritiċi ta' tħassib identifikati fil-Pjattaforma ta' Azzjoni ta' Beijing li għalihom diġà ġew żviluppati l-indikaturi, biex jieħdu kont tal-eżitu ta' dawn l-analiżijiet fir-Rapport annwali tal-Kummissjoni dwar il-Progress fl-Ugwaljanza bejn in-Nisa u l-Irġiel, u, fejn adatt, biex ifasslu indikaturi għall-oqsma kritiċi ta' tħassib li għalihom għadhom ma ġewx żviluppati l-indikaturi, filwaqt li jagħmlu użu sħiħ tal-ħidma tal-EIGE u l-Eurostat. 22. Iżidu l-isforzi biex jippromwovu r-rappreżentanza ugwali tan-nisa u l-irġiel fit-teħid ta' deċiżjonijiet billi jsegwu approċċ doppju li jgħaqqad l-integrazzjoni bejn is-sessi u l-azzjonijiet speċifiċi. Jadottaw, iżommu u jtejbu miżuri mmirati biex iżidu r-rappreżentanza tan-nisa fit-teħid ta' deċiżjonijiet fil-qasam politiku u ekonomiku, u f'oqsma oħra bħal dak akkademiku, ix-xjenza, l-istituzzjonijiet ta' riċerka, il-mezzi tal-informazzjoni u l-isports. 24. Iqisu firxa wiesgħa ta' miżuri differenti, leġislattivi u/jew mhux leġislattivi, volontarji jew vinkolanti, kif ukoll l-iskambju ta' prattika tajba, bil-ħsieb tat-titjib tal-bilanċ bejn is-sessi fil-korpi tat-teħid ta' deċiżjonijiet fl-oqsma kollha. 25. Jiġġieldu l-istereotipi tas-sessi f'kull qasam ta' politika rilevanti, inkluż permezz ta' kampanji ta' sensibilizzazzjoni, miżuri edukattivi u, fejn meħtieġ, azzjoni pożittiva, u jinkoraġġixxu lill-professjonisti fil-qasam tal-mezzi tal-informazzjoni biex jikkontestaw is-suppożizzjonijiet stereotipiċi dwar ir-rwoli tan-nisa u l-irġiel, inkluż f'pożizzjonijiet ta' tmexxija u r-responsabbiltajiet domestiċi u dawk marbutin mal-għoti ta' kura. 26. Jieħdu miżuri, kif xieraq, biex jeliminaw l-ostakli individwali, organizzattivi u soċjali li jirriżultaw fil-fatt li n-nisa jiddeċiedu li ma jidħlux għall-politika jew li ma jfittxux l-ogħla pożizzjonijiet ta' teħid ta' deċiżjonijiet f'kumpanniji u organizzazzjonijiet pubbliċi u privati oħrajn. 27. Jieħdu miżuri adatti biex jinkoraġġixxu tqassim aktar ekwu tar-responsabbiltajiet domestiċi u dawk marbutin mal-għoti ta' kura bejn in-nisa u l-irġiel u jħaffu l-progress fit-titjib tar-rikonċiljazzjoni tax-xogħol, il-familja u l-ħajja privata inkluż bil-għan li n-nisa u l-irġiel ikunu jistgħu jipparteċipaw b'kundizzjonijiet ekwi fis-suq tax-xogħol, il-politika u oqsma oħra tal-ħajja, kif ukoll bil-għan li jiżguraw li l-interruzzjonijiet fil-karriera li jirriżultaw mill-ħtieġa li jitwettqu responsabbiltajiet marbutin mal-għoti ta' kura ma jimpedixxux il-progress lejn pożizzjonijiet ta' livell għoli għal nisa u irġiel bi tfal jew persuni dipendenti oħrajn. F'dan ir-rigward, hu essenzjali li tiġi żgurata d-disponibbiltà ta' servizzi għall-indukrar tat-tfal u għall-kura ta' persuni dipendenti li jkunu aċċessibbli, ta' kwalità u affordabbli. 28. Jappoġġaw id-dibattitu pubbliku dwar il-bilanċ bejn is-sessi fit-teħid ta' deċiżjonijiet u jsaħħu l-miżuri għat-tisħiħ tal-kapaċitajiet bħall-mentoring, l-isponsorjar, it-taħriġ fil-qasam tal-mezzi tal-informazzjoni u s-sensibilizzazzjoni, u jistimolaw l-iskambju ta' prattiki tajba. 29. Jippromwovu bidliet istituzzjonali u kulturali f'kumpanniji u organizzazzjonijiet privati u pubbliċi sabiex jiżguraw li n-nisa u l-irġiel igawdu minn opportunitajiet indaqs biex ikunu jistgħu javvanzaw lejn pożizzjonijiet ta' teħid ta' deċiżjonijiet fil-livelli kollha. 30. Jappoġġaw il-programmi li għandhom l-għan li jtejbu l-bilanċ bejn is-sessi fit-teħid ta' deċiżjonijiet, li jitniedu f'oqsma differenti minn NGOs, is-sħab soċjali u l-partijiet ikkonċernati l-oħrajn kollha li jaħdmu favur l-ugwaljanza bejn is-sessi. 31. Lill-Istati Membri biex jirrikonoxxu l-benefiċċji li jippromwovu rappreżentanza bbilanċjata[5] tan-nisa u l-irġiel fit-teħid ta' deċiżjonijiet politiċi u b'hekk biex jinkoraġġixxu l-istabbiliment ta' miri u skadenzi ambizzjużi skont iċ-ċirkostanzi nazzjonali, filwaqt li jiġi rispettat ir-rwol tal-partiti politiċi. 32. Lill-Kummissjoni Ewropea, il-gvernijiet, il-partiti politiċi u l-Parlament Ewropew u l-parlamenti nazzjonali biex jippromwovu rappreżentanza bbilanċjata ta' nisa u rġiel fl-isfera politika, filwaqt li tingħata attenzjoni, b'mod speċjali, għall-pożizzjoni tagħhom fuq il-listi tal-partiti, pereżempju permezz tal-introduzzjoni ta' sistema "zipper" fejn il-kandidati irġiel u dawk nisa jidhru b'mod alternanti (raġel, mara, raġel, mara, eċċ) fuq it-tali listi, inkluż bil-ħsieb tal-elezzjonijiet tal-Parlament Ewropew fl-2019, in-nomina ta' Kummissjoni Ewropea ġdida fl-2019, u nomini għal pożizzjonijiet ta' livell għoli fl-Istituzzjonijiet tal-UE. 33. Lill-gvernijiet u s-sħab soċjali, filwaqt li jirrispetta b'mod sħiħ l-awtonomija tagħhom, kif ukoll lill-kumpanniji fis-settur privat u dak pubbliku, biex jistabbilixxu politiki ambizzjużi ta' opportunitajiet indaqs u jistabbilixxu miri u dati limiti għal aktar żvilupp u jimplimentaw miżuri effettivi li għandhom l-għan li jiżguraw ir-rappreżentanza bbilanċjata tan-nisa u l-irġiel fit-teħid ta' deċiżjonijiet u t-tmexxija, inkluż skemi ta' taħriġ, mentoring u sponsorjar u inizjattivi oħrajn. 34. Lill-kumpanniji pubbliċi u dawk privati u organizzazzjonijiet oħrajn biex isegwu kultura korporattiva li tiffavorixxi iktar l-ugwaljanza, inkluż arranġamenti ta' xogħol flessibbli u trasparenza fil-prattiki ta' reklutaġġ u promozzjoni, u biex jinkoraġġixxu l-involviment tal-maniġment superjuri f'dawn l-isforzi. JISTIEDEN LILL-KUMMISSJONI EWROPEA biex: 35. Tadotta, bħala Komunikazzjoni, Strateġija ġdida għall-ugwaljanza bejn is-sessi wara l-2015, li għandha tkun marbuta mill-qrib mal-Istrateġija Ewropa 2020 u li għandha wkoll tieħu kont tal-Aġenda 2030 għall-Iżvilupp Sostenibbli maħruġa min-Nazzjonijiet Uniti. 36. Tindirizza l-ugwaljanza fit-teħid ta' deċiżjonijiet fl-Istrateġija msemmija hawn fuq u fir-rapporti annwali tagħha dwar l-ugwaljanza bejn in-nisa u l-irġiel. 37. Twettaq monitoraġġ fil-livell tal-UE u tippromwovi l-iskambju ta' esperjenza u prattika tajba rigward miżuri biex titnaqqas id-disparità bejn is-sessi fit-teħid ta' deċiżjonijiet fil-livelli kollha u fl-oqsma kollha. 38. Issegwi b'mod attiv il-bilanċ bejn is-sessi fil-livelli kollha tat-teħid ta' deċiżjonijiet fi ħdan ir-ranki tagħha stess. [2] Ara l-Anness I. Il-bidliet għandhom l-għan li jtejbu l-kompatibbiltà tal-indikaturi mad-data disponibbli fil-Bażi tad-data tal-Kummissjoni dwar in-Nisa u l-Irġiel fit-Teħid ta' Deċiżjonijiet (bażi tad-data WMID). Ara r-rapport tal-EIGE fid-dok. 13532/15 ADD 1. [3] Inkluż, fejn adatt, rappreżentanti tal-impjegati. [4] L-indikaturi 7 u 19. [5] Skont id-definizzjoni li ntużat mill-Kunsill tal-Ewropa, ir-rappreżentanza tan-nisa jew tal-irġiel ma għandhiex taqa' taħt l-40%. Ara l-paġna tal-laqgħa